Kavet al lec'h dereat, e oa ret memestra goulenn aotre digant mestr al lec'h da sevel eno o manati. Kejañ a ra neuze ar venec'h gant Ratvili, mac'htiern Baen, a asant kerkent d'o c'hoant. A-du gant e vab henañ Catworet e ro dezho ha d'o warlerc'hidi evit ur peurbad al lec'h anvet Roton evit staliañ o manati. An anv-se "Ratvili" (ha neket "Ratuili") savet diwar "rat" (rat) + "bili" (skedus) a zo bepred un anv-tiegezh e Breizh-Uhel dreist-holl, dindan ar stumm "Ravily" pe "Ravilly" hag anv ur gêriadenn e Fegerieg (B.N.) ; da notañ ivez : ur "Ratvili" all, mab da "Catloiant", ur breur marteze d'ar mac'htiern, a voe manac'h e Redon ha kronikour ar manati. Skrivañ a reas Gesta sanctorum Rotonensium (Oberoù Sent Redon). Kuitaat a reas an abati evit dont da vezañ eskob Aleth. Ar ger "rat" a vez kevelet gant "fred" (gwintañ, hejañ ?) e Ratfred ; gant "hoiarn" e Rathoiarn ; gant "lowen" (laouen) e Ratlowen ; gant "wethen" (kad) e Ratwethen.